**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL KLAIPĖDOS MIESTO SAVIVALDYBĖS TARYBOS** **2010 M. LAPKRIČIO 25 D. SPRENDIMO NR. T2-330 „DĖL KLAIPĖDOS MIESTO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR TVARKYMĄ NUOSTATŲ PATVIRTINIMO“ PAKEITIMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės tarybos 2010 m. lapkričio 25 d. sprendimu Nr. T2-330 patvirtintus Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatus (toliau - Nuostatai), kurie reglamentuoja Vietinės rinkliavos apskaičiavimo, mokėjimo tvarką, Vietinės rinkliavos administravimą ir dydžius.

**2. Projekto rengimo priežastys ir kuo remiantis parengtas sprendimo projektas.**

Nuostatai keičiami atsižvelgiant į Lietuvos Respublikos Vyriausybės 2018 m. liepos 11 d. nutarimo Nr. 681 „Dėl Lietuvos Respublikos Vyriausybės 2013 m. liepos 24 d. nutarimo Nr. 711 „Dėl Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklių patvirtinimo“ pakeitimo“ 1.1, 1.3 ir 1.4 punktų pakeitimus. Dėl minėtų pakeitimų atliekų susikaupimo norma negali būti skaičiuojama nekilnojamojo turto objektui ar jo ploto vienetui, be to, kintamoji įmokos dedamoji negali būti nustatoma pagal atiduodamų mišrių komunalinių atliekų svorio (kiekio) normą.

**3. Kokių rezultatų laukiama.**

Nuo 2020 m. sausio 1 d. Klaipėdos miesto atliekų turėtojams, kurie gyvena individualiuose namuose ir kurie naudojasi individualiais konteineriais, vietinės rinkliavos kintamoji dalis bus skaičiuojama pagal mišrių komunalinių atliekų konteinerių skaičių, dydį bei ištuštinimo dažnį. 2020 m. Mokėjimo pranešime atliekų turėtojams, kurie gyvena individualiuose namuose ir kurie naudojasi individualiais konteineriais, metinė Vietinės rinkliavos kintamoji dedamoji bus apskaičiuojama pagal minimalų mišrių komunalinių atliekų konteinerių ištuštinimo dažnį – 26 kartus per metus, padauginus jį iš kintamosios dedamosios dalies dydžio. Mišrių komunalinių atliekų konteinerių aptarnavimo dažnis nesikeis, konteineriai bus tuštinami, t.y. paslauga teikiama 37 kartus per metus, kaip ir iki šiol. Tokiu būdu, gyventojai turės visas galimybes atsakingiau vartoti, geriau rūšiuoti atliekas ir taip sumažinti mišrių atliekų kiekį namų valdoje, rečiau išstumti konteinerius tuštinimui bei už šiuos veiksmus jiems bus suteikta galimybė metinę Vietinės rinkliavos sumą susimažinti 6 Eur. Individualių namų gyventojams, kurie naudosis maksimalia mišrių komunalinių atliekų surinkimo paslauga (37 kartus/metus), metinė Vietinės rinkliavos suma nesikeis, t.y. išliks tokia pati, kaip šiuo metu. Analogiškas apmokestinimas bus taikomas sodų gyventojams, kurie naudojasi individualiais konteineriais. Komunalinių atliekų kiekį deklaruojantiems asmenims bei visų kategorijų atliekų turėtojams, kurie naudojasi bendro naudojimo konteineriais, apmokestinimo tvarka (apmokestinimo parametrai) ir rinkliavos dydžiai nesikeičia.

**4. Sprendimo projekto rengimo metu gauti specialistų vertinimai.**

Projektą derino Dokumentų valdymo bei Teisės skyrių specialistai, Miesto ūkio departamento direktorius, mero pavaduotojas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nuostatų pakeitimai atliekami, siekiant komunalinių atliekų turėtojus apmokestinti pagal tokius parametrus, kuriuos patvirtino Lietuvos Respublikos Vyriausybė. Tikėtina, kad negautų rinkliavos kintamos dalies lėšų dydis iš individualių namų gyventojų bus proporcingas mišrių komunalinių atliekų kiekio sumažėjimui iš šios kategorijos objektų ir nedarys jokios įtakos vietinės rinkliavos už komunalinių atliekų surinkimą ir tvarkymą surinkimui bei būtinųjų sąnaudų padengimui.

**6. Lėšų poreikis sprendimo įgyvendinimui.**

 Papildomas lėšų poreikis sprendimui įgyvendinti nereikalingas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus sudaryta galimybė individualių namų atliekų turėtojams, kurie naudojasi individualiais konteineriais, mokėti pagal faktinį susidarančių atliekų kiekį, apskaitant atliekas pagal naudojamų mišrių komunalinių atliekų konteinerių skaičių, tūrį (dydį) ir ištuštinimo dažnį. Tokiu būdu individualių namų gyventojai bus papildomai skatinami geriau rūšiuoti komunalines atliekas ir mažinti mišrių atliekų susidarymą.

Galimos neigiamos pasekmės – atliekų vežėjo perduoti netikslūs duomenys apie faktinį mišrių komunalinių atliekų konteinerių ištuštinimą. Siekiant išvengti tokių neigiamų pasekmių, iki 2020 m. bus pilnai testuota ir esant poreikiui koreguojama duomenų apie faktinį konteinerių ištuštinimą perdavimo sistema, adaptuota vietinės rinkliavos skaičiavimo programinė įranga.

PRIDEDAMA. „Klaipėdos miesto savivaldybės tarybos 2010 m. lapkričio 25 d. sprendimo Nr. T2-330 „Dėl Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatų patvirtinimo“ pakeitimo“ lyginamasis variantas, 7 lapai.

Aplinkos kokybės skyriaus vedėja Rasa Jievaitienė